किरण जी क' कविता 'की गाउ' मिथिला दर्शनक मार्च-अप्रिल 2013 अंक मे प्रकाशित अछि आ कविता क' ढ़ांचा(देह) मे व्याप्त विसंगतिक कारण खोजने ने खोजाइत छैक ।
 कविता तुकांत छैक ,लय मिलि रहल छैक आ सरोज कोना क' संग उरोज कोना क' तुकांत एकटा चमत्कार उत्पन्न क' रहल छैक । मुदा यदि प्रश्न केवल उपमानक छैक तखन त' कविता छोट साबित हेतै । महाकवि विद्यापतिक कविता 'माधव कत तोर करब बड़ाई' आ महाकवि सूरक कविता 'उपमा एक न नैन गही' मे प्रचलित उपमानक व्यर्थता कें एत्ते नीक जँका प्रदर्शित कएल गेल छैक कि कविताक पहिल पांतिक श्रोत कें नकारल नइ जा सकैत छैक आ दोसर पांति मे उरोज नइ बनबाक असफलता कविता कें असफल क' दैत छैक । निश्चित रूपेण उरोजक स्थान शरीर मे शरीरवैज्ञानिक दृष्टिऍं ,सौंदर्यशास्त्रीय दृष्टिऍं आ बालजीवनक केंद्र हेबाक कारणें महत्वपूर्ण छैक ,मुदा उरोजक बाद तेसर पांति मे मनोजक अभ्यर्थना कविक उद्देश्य पर निशान लगबैत छैक ।
 आब देखियौ दूधक अभाव कवि कें देखा रहल छैन ,तखन फेर तेसर दिस सोमक घैल खोजबा दिस धियान सेहो जाइत छनि ,तें पांचम पांति मे मधुश्रीक विकास कें सेहो खोजैत छथिन ।
 स्पष्ट अछि जे कविता मे कवि ई देखा रहल छथिन जे मिथिला मे कथी क' अभाव अछि आ की भ' रहल अछि ,मुदा शब्दक चयन मे द्वन्द्वक निर्माण करबा मे कवि असफल भ' रहल छथि तें लहु -सरोज आ छाती-उरोजक द्वन्द्व जे कविता मे देखायल गेल अछि से कविता के कमजोर करैत छैक ।
 निश्चित रूपेण सातम पांति मे मिथिलाक विभूति सभक चर्चा अछि आ कविता सब मे बेर-बेर इतिहास पुरूष सब कें आननै कविताक स्वाभाविक विकास कें रोकैत छैक ,मुदा मैथिलीक कवि शताधिक वर्ष सँ ऐ उपक्रम मे लागल छथि आ भरिगर नाम सँ कविता के हल्लूक करैत छथि । प्रतीक ,व्यक्ति ,संदर्भ आ घटना यथास्थान आबै आ अनावश्यक पुनरावृत्ति सँ बचेनए कविताक लेल बहुत जरूरी ।
 एकटा प्रश्न ईहो अछि कि कविता मे धर्म ,राष्ट्रीयता ,दर्शन आ राजनीति कें कत्ते आनल जाए । राजनीति आ धर्मक रोशनाई सँ लिखनए कविता कें लोकप्रिय आ दीर्धजीवी बना सकैत छैक मुदा उत्कृष्ट आ अमर नइ । कविता अपने काव्योपकरण सँ अमर होइत छैक । खर आ टाटक घर हजार साल नइ चलि सकैत छैक । हजार साल चलबाक लेल फौलादी देह आ चट्टानक सीवान चाही । ओहुना कार्लयास्पर्स कहैत छथिन कि ईसाइयत क' भीतर ट्रेजेडी नइ लिखल जा सकैत छैक आ तहिना अरबी-फारसी विद्वान सब बेरि बेरि उद्घोषणा करैत छथिन कि ईस्लामक भीतर कविता संभव नइ छैक । आ यैह प्रश्न बहुते मैथिली प्रेमी सँ कएल जाए कि हुनकर मिथिला प्रेम कत' कत' कविताक मार्ग मे अवरोध बनैत अछि । मैथिली आ मिथिलाक विकास अनिवार्यतः मैथिली साहित्यक विकास नइ छैक आ जे गोटा मिथिलाक महानता कें दू-दू मिनट पर टेक दैत छथिन ,ओ मैथिली कविताक रक्षा आ विकास नइ क' रहलखिन ,ओहुना कविताक रक्षाक जरूरी नइ छैक ,विकास होएबाक चाही ।
 कवि विप्र कें नीच्चा मे बैसल देखैत कुपित छथि ,किछु किछु तुलसी जँका ,मुदा कवि तुलसीक पांच सौ साल बाद भेल छथिन आ पाठकक मिजादि सेहो बदलल अछि ,मुदा कवि अप्पन ऐ स्टेंड पर आगू नइ रहैत छथिन जखन ओ कविता मे पाखण्ड आ रूढि़वादक विरोध करैत छथिन । स्पष्टतः कवि कें बहुत रास बात कहबा के छनि ,मुदा ओ सामग्रीक चयन आ प्रस्तुति मे हड़बड़ीक शिकार होइत छथि तें निर्दिष्ट भाव राशि एकाधिक ठाम एक-दोसरक विरोध मे अछि आ ई विरोध समयक जटिलता क' संकेतक नइ अछि ,बल्कि कवित्रुटि क' स्पष्ट परिचायक अछि । । 